Markku ja Merja Karila, 120 v elämänkokemusta

Markku syntyi joulukuun alussa 1959 Karilan sisarussarjaan toiseksi nuorimmaisena. Viiden sisaruksen joukossa ei leikkikavereita puuttunut. Markku varttui maalaistalon hyörinässä. Aika oli varsin erilainen kuin nyt. Aika ei mennyt tv:n ääressä tai puhelinta näplätessä. Talvella tehtiin itse ladut ja mäet. Kesällä vietettiin päivät ulkona kodin pihapiirissä piilosta ja muita leikkejä leikkien.

Markku meni armeijaan varhain, vapaaehtoisena 17-vuotiaana, heti päätettyään koulunsa 1976 ja kotiutui sieltä korpraalina. Armeija-aikana syttyi urheiluharrastus ”omaksi iloksi ja kunnon pitimiksi”. Hieman tuli kyllä harjoiteltua juoksukuntoa ennen armeijaan menoa, muistaa Markku.

*Hymyssä suin Markku muistelee muuatta harjoitusta tuolta ajalta: ”Kyseisen marssiharjoituksen järjesti muuan kersantti, joka oli erittäin kovakuntoinen ja hyvin tietoinen myös kyvyistään. Marssin jälkeen juostiin vielä kilpaa 10 km takaisin kasarmille Vekaranjärvellä. Jaloissa oli perinteiset tenniskengät, ei mitään juoksukenkiä. Kilpajuoksun alkaessa ”jäin” peräpäähän ihmettelemään, että onpa kovakuntoista väkeä. Matka taittui ja vähitellen miehiä rupesi tulemaan vastaan ”selkä edellä”. Kersantti juoksi edelleen etupäässä. Vähän ennen kasarmia oli vielä erittäin jyrkkä mäki. Passasin askeleeni niin, että olin kersantin kanssa yhtä aikaa mäen alla. Juoksuni tuntui kulkevan hyvin ja voimia riittävän. Niinpä ”avasin pellit” mäen alla ja kersantti jäi. Tulipahan kersantista tämän jälkeen ”höveli” mies ja minulle riitti mukavia hommia armeijassa.” - Pitkän matkan juoksu oli Markun laji. ”Tarvaalan koulun joukkueessa tuli juostua monet juoksut. Yksi kovimpia juttuja oli ankkuriosuuden juoksu Perinteisessä Saarijärven Katujuoksuviestissä, jonka Tarvaalan joukkue voitti ensi kerran kyseisen tapahtuman historiassa”. Pitäjänmestaruuden Markku juoksi Korpilahdella 3000 m:n matkalla 1979. Myös ”Suomi juoksee” tapahtumissa kapula siirtyi Korpilahdelta eteenpäin monta kertaa.*

Armeijan jälkeen Markku kävi kaksivuotisen maatalouskoneteknikkolinjan Tarvaalan maatalousoppilaitoksessa Saarijärvellä (1977–1979). Kesä 1980 meni Länsi-Suomen alueella valtion metsien metsäinventointia tehdessä. Seuraavana vuonna Markku haki ja pääsi Hankkijan omaan maatalouskonemyyjien koulutukseen Helsinkiin, minkä jälkeen työpaikkana oli kolmisen vuotta ”Keskolainen” ”Jyväspirkka”. Seuraavat 7 vuotta olivat K-Rauta Tourutornin aikaa, pidettynä ja osaavana ja pienkonemyyjänä. Suoritetuksi tuli myös Keskon K-Instituutin myyjätutkinto maatalous- ja konealalta. Palkkatyössä käynnin ohella Markku kävi kotona Karilassa tekemässä tilan töitä silloin kun pääsi. 1980 – luvun alkupuolella Markku oli Korpilahdella luottamustoimissa Säästöpankin Isännistössä ja Nuorisolautakunnassa.

Merja syntyi Lahdessa kaupunkilaisperheeseen, myös joulukuussa 1959, ja sai joitakin vuosia myöhemmin kasvinkumppanikseen pikkusiskon. Koulut Merja kävi Lahdessa ja osallistui siellä myös SPR:n toimintaan. Apuhoitajan opintojen ajan hän vielä asui vanhempiensa luona. Opintojen aikana hän tutustui Korpilahdelta kotoisin olevaan Kotalahden Riittaan, joka houkutteli Korpilahden Iltatähteen kesätöihin. Merja valmistui 1981 apuhoitajaksi ja työskenteli ensin Keski-Suomen keskussairaalassa. Saatuaan vakinaisen toimen Muuramesta terveyskeskuksen vuodeosastolta hän siirtyi sinne ja työskentelee siellä edelleen.

Viikkoa ennen Merjan sijaisuuden päättymistä Iltatähdessä Markku oli tanssireissulle kuskina Ari-veljelleen ja tämän tulevalle vaimolle Riitalle. Mukana oli myös Merja. Jäipä Markulta menemättä jo sovituille treffeille Ainolaan ja loppu onkin historiaa. Markku ja Merja vihittiin Lahdessa Joutjärven kirkossa 1985, ja heidän ensimmäinen yhteinen kotinsa oli Muuramessa. Heidi-tytär syntyi 1986 ja Tero 1989. Lasten syntyessä Merja piti normaalit äitiyslomat ja palasi sitten työhönsä.

Markku ja Merja muuttivat lasten kanssa Karilaan jouluksi 1993 ja ottivat vastuulleen tilanpidon virallisesti 1994, kun nyt jo edesmenneet Mauno ja Aira Karila tekivät sukupolven vaihdoksen ja siirtyivät syrjään tilan pidosta. Työntäyteinen elämä uuden ajan haasteineen jatkui sukutilalla, ja Merja teki edelleen kolmivuorotyötään Muuramessa. Paljon remonttia ja tilojen muutostöitä tehtiin ensin päärakennuksessa, johon laitettiin mm. vesikeskuslämmitys 1995 ja tehtiin sisäsauna. Vuonna 1996 alkoivat muutostyöt myös navetan puolella. Monenlaista remonttia ja uudisrakentamista riitti käytännössä koko isännyyden ajalle. Markun monenlainen osaaminen ja ripeä toiminta olivat välttämättömiä ominaisuuksia, jotta maatilalla työt sujuivat.

Maataloudessa olivat uudet tuulet alkaneet jo puhaltaa ja niitä piti ruveta ottamaan huomioon. Suomen liittyminen EU:hun 1995 sai aikaan maatilojen rakennemuutoksen. Markku halusi jatkaa kotitilan toimintaa ja ryhtyi kasvattamaan tuotantoa ostamalla ja vuokraamalla peltoja sekä parantamalla omien peltojen tilusmuotoja. Kotieläintoiminnassa painopistettä siirrettiin vähitellen lihakarjan kasvatuksen suuntaan. Syksyllä 2005 tuotantosuunta muuttui kokonaan maitotaloustilasta lihakarjatilaksi. Tuotantosuunnan muuttaminen nautakarjatilaksi vaati navetan puolella isoja muutoksia. ”Mukava tunnustus maidontuotantokaudelta on Valiolta saatu kunniakirja, kun maito oli pysynyt 10 vuotta ykkösluokassa”, muistelee Markku.

*Samoihin aikoihin talon pihan läpi kulkenut tie, nykyinen Mansikkamäentie, siirrettiin navetan takaa ”läheniityn” takareunaan – oli liian vaarallista ajaa traktorilla navettaan ja sieltä pois suoraan tielle, jossa jo oli jonkun verran autoliikennettä. ”Läheniitty” oli alue navetan takana, missä lapsuusvuosina 1950 - 60 luvuilla leikittiin kallioilla, rentukat kukkivat, lehmät laidunsivat. Oli myös kirkasvetinen lähde, josta vesi ei koskaan loppunut, ja jossa lapsuuden hellekesinä pulahdettiin virkistymään. Viereisen ”kotapellon” pientareilta kerättiin monet mansikat. Eipä arvattu, että ”kotapelto” oli osa hiekkaharjua, jonka Markku löysi, kun rakensi laakasiiloja aitan taakse ”kellarinvieruun”. ”Hyvään tarpeeseen tulivat hiekat navetan ja lietesäiliöiden rakentamisessa”, totesi Markku myöhemmin.*

EU:n myötä byrokratian ja paperitöiden merkitys ja osuus taloudenpidossa muuttui ja kasvoi, mikä on totta tänäkin päivänä. Monenmoista selvitystä ja kirjanpitoa liittyen mm. karjatalouteen ja peltoviljelyyn pitää tehdä. Oman kolmivuorotyönsä ohella Merja huolehti tilan EU-kirjanpidon ja muut paperityöt. Sittemmin Merja on auttanut siinä vielä nykyistä isäntäparia. Kaiken kaikkiaan, Markku ja Merja saivat jättää seuraavalle sukupolvelle tuotannon kannalta hyvässä kunnossa olevan tilan.

Työntäyteisestä omasta arjesta huolimatta Merja on antanut ison työpanoksen myös Moksin kylän hyväksi. Hän on ollut monin tavoin aktiivinen toimija Moksin kylän kehittämisessä ja kyläyhdistyksen erilaisissa luottamustehtävissä, puheenjohtajana, sihteerinä ja taloudenhoitajana. Ja työ jatkuu edelleen Moksi ry:n hallituksessa ja jätehuollon vastavana. Neste Ralli on ollut iso urakka, jossa Marja on kantanut paljon vastuuta joka vuosi, kun pikataipaleita on näillä sorateillä ajettu. Talkooväen kokoaminen, työnjaon organisointi ja rallikioskin tarjoamisten tilaukset ovat saaneet häneltä lukemattoman määrän talkootunteja. Merja toimi myös Karilan Sukuseuran sihteerinä 1998-2015 - ja tutustui sukuun -. 2006 Merja valittiin myös Korpilahden kunnanvaltuustoon, jossa hän oli yhden kauden ennen kuin Korpilahti liitettiin Jyväskylään. Työssä hän on ehtinyt nähdä sen valtavan muutoksen, joka Muuramenkin sairaalassa on tapahtunut ja saanut olla osa sitä. Myös ammattiyhdistys Superin toiminta on tullut hänelle tutuksi. Hän on toiminut vuodesta 1982 yhdysjäsenenä puheenjohtajaan, ja hänelle on myönnetty Superin hopeinen ansiomerkki.

2015 Markku ja Merja tekivät sukupolven vaihdoksen, luovuttivat tilan pidon Terolle ja muuttivat itse asumaan Muurameen. Merja jatkaa vielä 3-vuorotyötään, jonne työmatka on nyt aiempaa huomattavasti lyhyempi. Paljon aikaa vietetään myös Muuratjärven rannalla, minne he rakensivat todella mukavan hirsitalon ”vaarin mökiksi”.

Markku on nyt oman aikansa herra. Hän käy auttelemassa Teroa Karilassa viljelytöissä ja hoitaa metsiä. Ahkerana marjastajana hän tuntee Moksin kylän marjapaikat, ja hänellä onkin Aholan Vesan kanssa pieni leikkimielinen kisa, kumpi milloinkin löytää parhaat marjapaikat ja suuremmat saaliit. Aikaa on paremmin myös muille omille harrastuksille, joihin kuuluu syksyisin retkiviikko Lappiin metsälle kaverin kanssa, hirven metsästys Moksin maisemissa, viikolla lentopallo-iltoja, kuntosalikäyntejä ja hiihtoa tai pyöräilyä vuodenaikojen mukaan. Markkua jo nuoruudessa kiinnostanut urheiluharrastus on nyt siinä määrin ahkeraa, että hän on saanut veljen pojilta lempinimen ”fitness Make”.

Tänä päivänä Markun ja Merjan silmäteriä ovat 4 lastenlasta. Heidin Vilja ja Milla sekä Teron Peetu ja Niila. Syntymäpäiväänsä Markku juhli saunaillan merkeissä ”mökillä” Muuratjärven rannalla metsästyskavereiden kanssa, ja Markun sisarukset yllättivät heidät kotioloissa. Merjan suku kävi jouluna ja Heidin organisoima teatteri-ilta Merjan kunniaksi naisporukalla päätti juhlasarjan.

Kaikkea hyvää uudelle vuosikymmenellenne!

Toivottavat sisarukset perheineen